በጋምቤላ ክልል ሁለት የዕርዳታ ሠራተኞችን የገደሉ ለፍርድ እንዲቀርቡ ተጠየቀ
በጋምቤላ ክልል ሐሙስ ነሐሴ 30 ቀን 2011 ዓ.ም. ሁለት የዕርዳታ ሠራተኞችን የገደሉ ታጣቂዎችን መንግሥት ለፍርድ እንዲያቀርብ፣ የተባበሩት መንግሥታት ድርጅት የሰብዓዊ ጉዳዮች ማስተባበሪያ ጽሕፈት ቤት በኢትዮጵያ የዕርዳታና የሰብዓዊ ጉዳዮች ማኅበረሰብን በመወከል ጥያቄ አቀረበ፡፡የኢትዮጵያ የዕርዳታና የሰብዓዊ ጉዳዮች ማኅበረሰብን በመወከል ግድያውን በፅኑ ያወገዙት ስቲቨን ኢማሞ፣ ግድያውን የሚያወግዙት አስቸኳይ ዕርዳታ የሚያስፈልጋቸው በርካታ ወገኖች ስላሉ ነው ብለዋል፡፡ በዕርዳታ ሠራተኞች ላይ የሚፈጸም ጥቃትም ዓለም አቀፍ የሰብዓዊ ሕግን መጣስ ነው ሲሉ አክለዋል፡፡በመሆኑም የኢትዮጵያ መንግሥት ለግድያው ተጠያቂነት ያለባቸውን በቁጥጥር ሥር አውሎ ለፍርድ እንደሚያቀርባቸው እምነታቸውን ገልጸዋል፡፡በጋምቤላ ክልል ሁለቱ የዕርዳታ ሠራተኞች ግድያ የተፈጸመባቸው 24 ሰዓት ከሚሠራው ኑጉኒየል ከሚባለው የስደተኞች ካምፕ የሕፃናት መመገቢያ ማዕከል ሲመለሱ፣ መንገድ ላይ ባደፈጡ ታጣቂዎች መሆኑን ለማወቅ ተችሏል፡፡ ሟቾች ‹‹አክሽን አጌንስት ሃንገር›› የተባለው የዕርዳታ ድርጅት ባልደረቦች ናቸው፡፡የዕርዳታ ድርጅቱ በሁለቱ የዕርዳታ ሠራተኞቹ ላይ በተፈጠመው ግድያ ምክንያት፣ ሁሉንም ዓይነት የዕርዳታ ሥራዎቹን ማቆሙን አስታውቋል፡፡ ለጊዜው ከሕይወት አድን ሥራ በስተቀር በክልሉ ውስጥ ምንም ነገር እንደሚያከናውን ገልጾ፣ ግድያውን ከሚያጣሩ የመንግሥት ኃላፊዎች ጋር በመቀናጀት ተጠርጣዎች ለፍርድ እንዲቀርቡ እንደሚሠራ ጠቁሟል፡፡‹‹አክሽን አጌንስት ሃንገር›› በኢትዮጵያ ከ1977 ዓ.ም. ጀምሮ በሥራ ላይ እንዳለ አስታውቆ፣ እ.ኤ.አ. በ2018 ብቻ 832,829 ሰዎችን ዕገዛ እንዳደረገላቸው ባወጣው መግለጫ ገልጿል፡፡ በመላው ዓለም ደግሞ ለ27 ሚሊዮን ሰዎች ድጋፍ ማድረጉን አስታውቋል፡፡በጋምቤላ ክልል ከደቡብ ሱዳን ጋር በሚያዋስነው ሥፍራ በሚገኘው ኑጉኒየል የስደተኞች ካምፕ ውስጥ፣ ከ74 ሺሕ በላይ የደቡብ ሱዳን ስደተኞች እንደሚኖሩ ታውቋል፡፡ ድርጅቱ በተለይ ለሕፃናት ምገባ ማዕከሉ ከፍተኛ ድጋፍ ስለሚያደርግ፣ ሥራውን ለጊዜው በማቆሙ ምክንያት ችግር ሊፈጠር ይችላል ተብሏል፡፡